पोलिसांच्या मुलांसाठी रोजगार ; पिंपरी-चिंचवडचे पोलिस आयुक्त विनय कुमार चौबे यांचा पुढाकार

Mahaenews A link to your homepage with your site title as anchor text
पिंपरी : पिंपरी-चिंचवड पोलिस आयुक्तालयाने पोलिस कर्मचार्‍यांच्या तसेच निवृत्त पोलिसांच्या मुलांसाठी रोजगाराच्या संधी उपलब्ध करून देण्यासाठी महत्त्वाचा उपक्रम हाती घेतला आहे. पोलिस आयुक्त विनय कुमार चौबे यांच्या पुढाकाराने एमआयडीसीतील उत्पादन कंपन्या आणि आयटी क्षेत्रातील आघाडीच्या कंपन्यांच्या सहकार्याने रोजगार मेळावा आयोजित केला जात आहे.

या उपक्रमाचा उद्देश बेरोजगार तरुणांना, विशेषतः पोलिस कुटुंबांतील मुलांना, त्यांच्या शिक्षण व कौशल्यांनुसार चांगल्या नोकर्‍या उपलब्ध करून देणे आहे. या माध्यमातून मानसिक व आर्थिक ताण कमी करणे आणि गुन्हेगारीच्या मार्गावर वळण्याचा धोका टाळणे हा मुख्य हेतू आहे.

रोजगार मेळाव्यासाठी अर्ज प्रक्रिया सुरू झाली असून, इच्छुक उमेदवारांनी आयुक्तालयाने तयार केलेला विशेष अर्ज भरून सादर करायचा आहे. अर्जात शैक्षणिक पात्रता, अनुभव, व कौशल्ये नमूद करणे अनिवार्य आहे. हे अर्ज संबंधित कंपन्यांकडे पाठवले जातील आणि त्यानुसार उमेदवारांना मुलाखतीसाठी बोलावून नोकर्‍या दिल्या जातील. अर्ज प्रक्रिया पूर्ण झाल्यानंतर मेळाव्याची तारीख निश्चित करण्यात येणार आहे.

हेही वाचा – क्रीडामंत्री दत्तात्रय भरणे यांनी घेतला इंदापूर येथे होणाऱ्या राज्यस्तरीय कृषी प्रदर्शनाच्या तयारीचा आढावा

हा उपक्रम समाजातील बेरोजगारी कमी करण्यासाठी व तरुणांना रोजगाराच्या चांगल्या संधी मिळवून देण्यासाठी प्रेरणादायी ठरतो आहे. रोजगार मेळाव्यासाठी अर्ज प्रक्रिया सुरू असून, इच्छुकांनी लवकरात लवकर अर्ज सादर करावा, असे आवाहन पोलिस आयुक्तालयाकडून करण्यात आले आहे.

या उपक्रमात निवृत्त पोलिस कर्मचार्‍यांच्या मुलांसाठीही रोजगाराच्या संधी उपलब्ध करून देण्याचा विचार आहे. यामुळे निवृत्त कर्मचार्‍यांच्या कुटुंबांना आर्थिक स्थैर्य मिळण्यास मदत होणार आहे.

एमआयडीसी आणि आयटी क्षेत्रातील अनेक कंपन्यांनी या उपक्रमाला सकारात्मक प्रतिसाद दिला आहे. या कंपन्या योग्य पात्रता व कौशल्ये असलेल्या उमेदवारांना नोकर्‍या देण्यासाठी पुढाकार घेत आहेत.

पिंपरी-चिंचवड पोलिस आयुक्तालयातील सुमारे चार हजार पोलिस अधिकारी व कर्मचार्‍यांच्या तसेच निवृत्त पोलिसांच्या कुटुंबांना या उपक्रमाचा लाभ होईल, असा अंदाज आहे. यामुळे अनेक कुटुंबांना रोजगाराच्या नव्या संधी मिळतील